Renosterstropers gaan lank sitArgieffoto (Foto: Nel Botha/Pixabay) Die departement van bosbou, vissery en omgewingsake verwelkom die vonnisoplegging van drie renosterstropers. “Die lang vonnisse in die Skukuza-streekhof stuur ŉ sterk boodskap dat die onwettige stropery van dié ikoniese spesie nie geduld sal word nie,” sê Albi Modise, woordvoerder van die departement, in ŉ verklaring. Walter Hendrick Mangange (59), Shangani Mathebula (26) en Emmanuel Mdluli (33) is op 2 September skuldig bevind op aanklagte wat met renosterstropery verband hou, insluitend betreding van die Krugerwildtuin om misdaad te pleeg, die besit van ŉ onwettige vuurwapen en ammunisie, die besit van gevaarlike wapens en drie aanklagte van renosterjag. “Wildbewaarders met snuffelhonde het gesien hoe die mans twee renosters skiet toe hulle ondersoek ingestel het oor geweerskote in die wildtuin,” het Modise bygevoeg. “Die stropers is in hegtenis geneem met behulp van SANParke se helikopterspan. Hulle het ŉ jaggeweer in hul besit gehad waarvan die reeksnommer afgevyl is. Hulle het ook ammunisie en renosterhoring in ŉ rugsak by hulle gehad.” Mangane is 45 jaar tronkstraf opgelê en Mdluli 30 jaar. Mathebula, ŉ Mosambieker wat onwettig in Suid-Afrika was, is 30 jaar tronkstraf opgelê vir oortreding van die Immigrasiewet en bogenoemde aanklagte. “Wêreldrenosterdag word jaarliks op 22 September gevier. Dié vonnis is ŉ goeie voorbeeld van die suksesse wat behaal word deur ŉ samewerkende benadering deur die regering om renosterstropery te voorkom. In hierdie geval word die sukses toegeskryf aan die spanwerk van die wildbewaarders, die polisie en staatsaanklaers.”